Hospital Psiquiàtric de Sant Boi de Llobregat

L'Hospital Psiquiàtric és un conjunt arquitectònic de Sant Boi de Llobregat (Baix Llobregat), inclòs a l'Inventari del Patrimoni Arquitectònic de Catalunya. Història El 1580 es va crear a Sant Boi el convent caputxí de la Visitació (o Elisabet), un dels primers de l'orde al país, però la seva estada a ser curta i el 1596 passà a mans de Joan Cardona, i immediatament s'instal·laren els servites. El convent fou incendiat a la Guerra del francès, quedant-hi només algunes restes i l'església renaixentista, però els servites hi romangueren al 1835, quan foren exclaustrats. El 1853, el psiquiatre Antoni Pujadas i Mayans, foragitat de la casa del carrer de Canuda, s'hi presentà amb dotze malalts i hi creà un manicomi, anomenat al principi Institut Manicòmic. El 1854 fou inaugurat el nou pavelló d'homes i immediatament es construí el de dones. El 1895, el conjunt passà a mans de l'orde Hospitalari de Sant Joan de Déu, sota la direcció del pare Benedetto Menni. El 1913 començaren les obres de l'església neogòtica i es van construir els pavellons noucentistes. Després del 1950 es va ampliar el conjunt amb el Pavelló de Sant Rafael de l'Hospital Psiquiàtric femení, a l'altra banda del carrer de Benito Menni. El 2009, l'Hospital Psiquiàtric es va fusionar amb els serveis de Salut Mental de l'Hospital de Sant Joan de Déu, donant lloc al Parc Sanitari Sant Joan de Déu, i el 2011, les tanques del recinte foren enderrocades i s'obriren els jardins al públic. Descripció Es tracta d'un conjunt d'edificis de diverses èpoques. De l'antic convent dels servites es conserva l'església de la Mare de Déu dels Dolors, d'estil renaixentista, si bé té un afegitó del segle xix al campanar. També és de la mateixa època la tanca del pati, amb pilastres de maó vist i ornamentació de motius bàquics. Pavelló de la Immaculada de l'Hospital Psiquiàtric Masculí Pavelló d'accés en forma d'«U» i de composició simètrica que fou l'antic «pavelló de direcció i de pensionistes distingits». De planta baixa i pis, es troba orientat a xaloc i té una torre amb rellotge que el caracteritza. Des de l'exterior destaca la porxada d'accés amb terrassa al damunt, columnes d'estil jònic i cos central avançat. Des del pati, el més remarcable és la galeria amb columnes del mateix estil a la planta baixa, i les arcades amb vidrieres policromes del primer. A l'interior hi ha escala una barana de ferro forjat i arrambadors de ceràmica que es perllonguen pels passadissos. També les fusteries, les vidrieres i els paviments de mosaics hidràulics són de gran qualitat. Està catalogat com a bé cultural d'interès local. Església del Sagrat Cor de l'Hospital Psiquiàtric Masculí Es tracta d'una església neogòtica amb la capçalera orientada a mestral, a l'inrevés que les esglésies medievals, que tenien la capçalera a llevant i els peus a ponent. Consta d'una sola nau sense transepte i amb capelles entre els contraforts, segueix la tradició del gòtic català. La simetria de la façana resta trencada pel campanar de planta vuitavada. Està catalogada com a BCIL. Pavelló de Sant Rafael de l'Hospital Psiquiàtric Femení És de planta baixa i dos pisos, amb un porxo format per pilars i arcs rebaixats que es perllonga al primer pis per una galeria de similars característiques però de menor alçada, damunt la qual es troba una coberta a la catalana que es perllonga pel segon pis en els cossos laterals. La resta de l'edifici té coberta inclinada de teula. A l'interior els forjats són de bigues de fusta de secció rectangular, disposades en paral·lel a la façana i suportades en perfils normals d'acer perpendiculars a façana el que permet definir espais longitudinals tipus nau. A ponent hi ha un petit pavelló lineal de la mateixa època i de planta baixa que ajuda a definir un espai enjardinat. Està catalogat com a BCIL. Referències Vegeu també Jardí de l'antic Manicomi de Sant Boi Enllaços externs «Institut Psiquiàtric Mare de Déu de Montserrat». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català. «Església del Sagrat Cor de l'Institut Psiquiàtric». Pobles de Catalunya. Guia del Patrimoni Històric i Artístic dels municipis catalans. Fundació per a la Difusió del Patrimoni Monumental Català.